2019. júl. 4. 12:42
A MotoGP-idény kezdetén Danilo Petrucci volt az egyedüli versenyző, aki gyári csapatnál szerepelve csak az idei évre rendelkezett szerződéssel. Az olasz versenyző kicsit bizonytalanul kezdte az idényt, ám az utóbbi versenyeken meggyőzte a Ducatit. A Francia GP-n harmadik lett, majd hazai pályán hatalmas sikert aratott az olasz motorgyártónak győzelmével, végül a Katalán Nagydíjon is dobogón állhatott. Legutóbb pedig bizonyította, hogy számíthat rá a csapat, amikor előzékeny volt csapattársával, a világbajnoki címért küzdő Andrea Doviziosóval.
"Nagyon boldog vagyok a folytatással, hogy egy újabb évet tölthetek a Ducatinál. Ez volt a célom azóta, hogy az új fejezet elkezdődött az életemben, mert azonnal tökéletesen működött a kémia a csapattal. Az első felében a szezonnak folyamatosan sikerült növelni a csapat versenyképességét, elérve két dobogót és egy felejthetetlen győzelmet. Az pedig, hogy még a nyári szünet előtt sikerült megállapodni a folytatásról, külön öröm, és nyugodtságot biztosít a jövőre nézve" - mondta Petrucci, aki hét éven át versenyzett partneristállónál, mire lehetőséget kapott egy gyári alakulattól.
A Ducati igazgatója, Gigi Dall'Igna elégedetten értékelte a folytatásról szóló megállapodást.
"Nagyon boldogok vagyunk, hogy sikerült megállapodni Petruccival, és így a munka jövőre is folytatódhat. Danilo igazi profizmust bizonyított, na és persze tehetséget, és hiszem, hogy a kvalitása most már mindenki számára világos, az idén elért sikerei, különösen a fantasztikus mugellói fényében" - jelentette ki a Ducati igazgatója. Korábban a pozícióért még Jack Miller volt versenyben, aki jobban is kezdte az idényt a Ducati partnerével, ám az utóbbi időben Petrucci teljesítménye minden kétséget kizárt a szerződéshosszabbítás kapcsán.
A legendás előd szerint Rossi már nem olyan jó, mint a riválisok